ལམ་པ་དགོན

མཚན་གཞན་ལ་ལམ་བཙན་གྲོ་དགོན་ཞེས་ཞུ། དམར་ནས་སྣུམ་ནག་འཁོར་ལམ་བརྒྱུད་སྤྱི་ལེ་དྲུག་བདུན་ཙམ་སོང་ན་སྨོན་མཁར་ཟམ་པར་འབྱོར། དེ་ནས་ཟམ་པ་ཐོན་ཏེ་ལྷོ་ནུབ་ངོས་སུ་སྤྱི་ལེ་བཞི་ལྔ་ཙམ་སྤྱིར་བཏང་འཁོར་ལམ་བརྒྱུད་སོང་ན་ལམ་པ་གྲོང་གི་བྱང་ངོས་ཀྱི་རི་ལྡེབས་སུ་དགོན་དེ་མཇལ་རྒྱུ་ཡོད། ལམ་པ་ཞེས་པ་ནི། གུ་རུ་རིན་པོ་ཆེས་སྲིན་བུ་བརྟུལ་གནང་སྐབས་ཡུལ་དེ་ནས་ལམ་བསྟན་མཁན་བྱུང་བས་ལམ་པ་ཞེས་པའི་མིང་དེ་ལྟར་བྱུང་ཞེས་གསུངས། དགོན་དེ་ནི། ཐོག་མར་དགེ་བཤེས་སྤྱན་སྔ་བས་དགོན་དེའི་འདབས་སུ་བཙན་གྲོ་ཞེས་པར་དགོན་ཞིག་འདེབས་གནང་མཛད། དེ་རྗེས་སྤྱན་སྔ་བའི་སློབ་མ་དགེ་བཤེས་སྟོད་ལུང་པ་རིན་ཆེན་སྙིང་པོས་ད་ལྟའི་དགོན་ཆགས་ཡུལ་དུ་སྤྱི་ལོའི་དུས་རབས་༡༡པར་གནས་སྤོས་གནང་ནས་གནས་དེར་མཛད་འཕྲིན་རྒྱས་ཏེ་དགེ་འདུན་གྲངས་མང་འདུས། སྔོན་གཞུང་དགོན་ཡིན་པ་ལ་རྗེས་སུ་འཕན་པོ་ཞོག་ཞེས་པར་རྒྱུད་སྨད་ཀྱི་དགོན་ཞིག་ཡོད་པར་ཆུ་སྐྱོན་བྱུང་སྟབས་ལམ་པ་དགོན་མི་སེར་དང་བཅས་པ་རྒྱུད་སྨད་ལ་གནང་སྟབས་དེ་ནས་བཟུང་རྒྱུད་སྨད་ཀྱི་དགོན་ལག་ཏུ་འགྱུར། སྔོན་འདུ་ཁང་ཀ་བ་སོ་བདུན་ནང་རྟེན་གཙོ་ཐུབ་དབང་གི་སྐུ་བརྙན་ལམ་བཙན་གྲོ་ཆོས་སྐུ་མ་ཞེས་པ་སྐུ་རྒྱུ་ལི་ལས་གྲུབ་པ་ཞིག་ཡོད་པ་དང་། དེ་འདྲ་གསུང་བྱོན་མ་གཅིག་རྩེ་པོ་ཏཱ་ལར་བཞུགས་པ་དང་གཅིག་འཕན་པོ་ལོ་དགོན་པོར་ཡོད། དབུ་ཤོག་གསེར་འབུར་ཐོན་ལ་གཞན་རྣམས་གསེར་དངུལ་གཉིས་ལས་བྲིས་པའི་འབུམ་པོད་བཅུ་དྲུག་གླེགས་བམ་སེང་ལ་གསེར་དངུལ་སོགས་ཀྱིས་རྒྱན་བཏབ་པ་དང་། དབུ་ཤོག་གསེར་བྲིས། གཞན་རྣམས་ནག་བྲིས་ཡིན་པའི་བཀའ་འགྱུར་གླེགས་བམ་ཙན་དན་ལས་བྱས་པ། ལོ་གཅིག་དུས་གཅིག་ལས་མི་བཀྲོལ་བའི་སིལ་སྙན་ནམ་མཁའ་བྱ་ལྡིང་ཞེས་པ། གཙང་ཁང་སྦུག་མའི་གདུང་རྟེན་ལྷ་ཁང་ནང་དགེ་བཤེས་བྱ་ཡུག་པའི་སྐུ་དམར་གདུང་བཞུགས་པའི་གདུང་རྟེན་བཀྲིས་འོད་འབར་དང་། འབྲུག་པ་ཀུན་ལེགས་ཀྱི་སྐུ་རུས་ཆ་ཚང་བཞུགས་པའི་གདུང་རྟེན་བཀྲིས་འོད་བཀྲ་སོགས་གསུང་རྟེན་མང་པོ་དང་། བཀའ་གདམས་མཆོད་རྟེན་མང་པོ། དབུ་རྩེ་ཀ་བ་བཞིའི་ནང་གཏེར་ལས་བཞེས་པའི་རྩ་རམ་པ་དང་། སྤེན་མ་ལས་གྲུབ་པའི་ཀ་གདུང་། བལ་བྲིས་ཀྱི་ལྡེབས་རིས། འདུ་ཁང་ནང་བལ་ལུགས་ཀྱི་ཇོ་བོ་གསུང་བྱོན་མ་སོགས་སྔོན་གཞུང་གི་གན་མཛོད་གཉིས་པའི་གྲས་སུ་ཚུད་ཅེས་གསུངས།
ད་ལྟ་སྔོན་གྱི་འདུ་ཁང་གི་ཤུལ་དུ་འདུ་ཁང་ཀ་བརྒྱད་གསར་བཞེངས་གནང་བའི་ནང་རྟེན་གཙོ་འཇིམ་གྱི་ཐུབ་སྐུ་ལམ་བཙན་གྲོ་ཆེན་པོ་དང་སྒྲོལ་མ། རྗེ་ཡབ་སྲས་གསུམ་སོགས་གསར་བཞེངས་གནང་བ་དང་། བཀའ་འགྱུར་པར་མ་གསར་བླུ་གནང་བ་སོགས་མཇལ་རྒྱུ་ཡོད། དགོན་དེའི་རྒྱབ་རི་གླང་ཆེན་འདྲ་བ་ལ་གླང་ཆེན་གྱི་མགོའི་སྟེང་དུ་རྫོང་སྣང་བ་གདོང་བཙན་ཞེས་པའི་གྱང་གོག་དང་དགོན་དེའི་རི་རྒྱབ་ཏུ་བཀའ་བརྒྱུད་པའི་དགོན་པ་སེ་ལུང་དགོན་ཞེས་པ་དང་དེའི་གཡས་ངོས་སུ་དཔའ་བོ་རི་ཁྲོད་ཅེས་པའི་བཙུན་མའི་དགོན་ཆུང་ངུ་ཞིག་ཀྱང་ཡོད། སྔོན་ལམ་པ་དགོན་གྱི་མཁན་པོ་ཁྲི་འདོན་མ་གནང་གོང་ལ་དཔའ་བོ་རི་ཁྲོད་ཀྱི་གནོན་དགོས་ཞེས་གསུངས།